Benny Engelbrecht (S), 2010-05-27:
Jeg ville normalt blot takke forslagsstillerne for muligheden for at drøfte dette komplekse emne, menneskers seksuelle omgang med dyr, men det er dog med sådan lidt blandede følelser, at jeg står her på talerstolen som ordfører på denne sag, for en forudsætning for, at man kan drøfte dette alvorlige spørgsmål, er naturligvis, at man sætter sig ind i problemstillingen.
Jeg opfatter mig på ingen som helst måde som berøringsangst, men alligevel må jeg sige, at der er for mange ubehagelige elementer i netop den her dagsorden til, at jeg synes, det på nogen som helst måde er sjovt at beskæftige sig med.
Sådan er politik jo fra tid til anden, og den ubehagelige sandhed skal man selvfølgelig også indse.
Alligevel og måske netop derfor er det et utrolig relevant emne, som forslagsstillerne har sat på dagsordenen.
Og måske er det netop det kontroversielle ved emnet, der gør, at det faktisk er meget vanskeligt at finde holdbare data om det.
Jeg har, det skal jeg ikke lægge skjul på, fået mange henvendelser med mange informationer – de fleste af disse er mundtlige kilder – om, hvor udbredt anvendelsen af dyr i seksuel sammenhæng er.
Det er beskrivelser, der ikke bare handler om forekomsten på specialiserede dyrebordeller, men altså også i nogle tilfælde på ordinære bordeller.
Imidlertid er der ikke nogen, der har kunnet levere dokumentation for omfanget af problemet, heller ikke for, i hvor høj grad dyrepornografi fremstilles og distribueres fra Danmark.
Jeg kan derfor alene konkludere, at der er indikationer, der peger i retning af, at der er sket en udbredelse af organiseret sex med dyr i prostitutionsmiljøet.
Og det er i givet fald ikke blot en alvorlig problemstilling i forbindelse med det, dyrene udsættes for – det er jo ganske alvorligt – men altså også en problemstilling i forhold til det, især udenlandske handlede prostituerede, der må stille sig til rådighed for stærkt fornedrende og psykisk belastende og perverterede ønsker fra sexkunder, udsættes for.
Samtidig tyder de oplysninger, jeg har modtaget, der dog ikke kan dokumenteres, på, at der er sket en betydelig stigning i antallet af udenlandske sexkunder, der kommer til Danmark for at købe disse ydelser.
Jeg vil ikke lægge skjul på, at hvis det er sådan, at disse oplysninger kan bekræftes, er Socialdemokraterne parate til en stramning af loven.
Jeg må dog sige, at der hverken hos de mange velmenende organisationer eller hos forslagsstillerne til disse beslutningsforslag har været fremlagt den fornødne dokumentation, som gør, at vi på nuværende tidspunkt kan drage en konklusion.
Der skal mere viden til.
Derfor vil jeg på det kraftigste opfordre justitsministeren til at nedsætte en task force, der skal afdække problemernes omfang.
Det skal ikke være en sovepude, men der skal ske en hurtig afklaring.
Samtidig vil jeg foreslår, at vi her i Folketinget så snart, som det er muligt, og forhåbentlig på initiativ af forslagsstillerne til disse beslutningsforslag f.eks. i juni, august eller september i år afholder en høring om problemstillingen.
På baggrund af dette vil jeg understrege, at vi finder, at det er en alvorlig og bekymrende problemstilling, forslagsstillerne har fremdraget.
Vi håber, det er muligt at nå frem til en fælles beretning om disse to forslag, som vi behandler her, og som omhandler samme tema.
Og jeg kan i den sammenhæng anbefale forslagsstillerne at samarbejde tæt om en sådan beretning.